
<Commission>{EMPL}Comisia pentru ocuparea forței de muncă și afaceri sociale</Commission>
Președinta

<Date>{25/02/2026}25.2.2026</Date>
Domnului Johan Van Overtveldt
Președinte
Comisia pentru bugete
BRUXELLES
Subiect:	<Titre>Aviz referitor la mobilizarea Fondului european de ajustare la globalizare pentru lucrătorii disponibilizați în urma unei cereri din partea Austriei – EGF/2025/005 AT/KTM</Titre> <DocRef>(2026/0037(BUD))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost solicitată pentru a transmite un aviz comisiei dumneavoastră și a decis ca acest aviz să fie transmis sub formă de scrisoare.
Comisia pentru ocuparea forței de muncă și afaceri sociale a examinat chestiunea în cauză la reuniunea sa din 25 februarie 2026. În cadrul acestei reuniuni, comisia a hotărât să prezinte Comisiei pentru bugete, care este comisie competentă, avizul de mai jos.

Vă asigur, Domnule Președinte, de înalta mea considerație.
Li Andersson


AVIZ
A.	întrucât, la 15 septembrie 2025, Austria a depus cererea EGF/2025/005 AT/KTM pentru o contribuție financiară din partea Fondului european de ajustare la globalizare pentru lucrătorii disponibilizați (FEG), ca urmare a disponibilizărilor de la KTM Gruppe (KTM) din Austria, societate cu activitate în sectorul economic încadrat la diviziunea 30 a NACE Rev. 2 (Fabricarea altor echipamente de transport), disponibilizările având loc în regiunea de nivel NUTS 2, Austria Superioară (AT31);
B.	întrucât Austria a depus cererea în temeiul criteriilor de intervenție prevăzute la articolul 4 alineatul (2) litera (a) din Regulamentul (UE) 2021/691, care prevede drept condiție încetarea activității a cel puțin 200 de lucrători disponibilizați, într-o perioadă de referință de patru luni (în acest caz de la 25 februarie 2025 la 25 iunie 2025), într-o întreprindere dintr-un stat membru, inclusiv lucrători disponibilizați de furnizori și de producători din aval și/sau lucrători independenți a căror activitate a încetat; întrucât, în urma evaluării acestei cereri, Comisia a ajuns la concluzia, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG;
C.	întrucât, în perioada de referință, KTM a disponibilizat 233 de lucrători; întrucât, pe lângă lucrătorii deja menționați, printre beneficiarii eligibili se numără 1 255 de lucrători disponibilizați a căror activitate a încetat înainte sau după perioada de referință de patru luni; întrucât toți acești lucrători și-au încetat activitatea în cele șase luni de dinainte de începerea perioadei de referință, la 25 februarie 2025, și/sau între sfârșitul perioadei de referință și ziua precedentă datei adoptării prezentei propuneri, în conformitate cu cerințele Regulamentului privind FEG; întrucât numărul total al beneficiarilor eligibili este de 1 488; 
D.	întrucât, la 6 februarie 2026, Comisia a adoptat o propunere de decizie privind mobilizarea FEG în favoarea Austriei pentru a sprijini reintegrarea pe piața muncii a lucrătorilor disponibilizați; 
E.	întrucât evenimentele care au condus la aceste disponibilizări sunt procedurile de insolvență ale KTM Gruppe; întrucât KTM era cea mai mare filială a societății Pierer Mobility AG (90 % din cifra de afaceri a Pierer); întrucât KTM a devenit cel mai mare producător de motociclete din Uniunea Europeană (începând din 2012); întrucât KTM are sediul la Mattighofen, în districtul Braunau din Austria Superioară; întrucât în decembrie 2023, Pierer a anunțat delocalizarea producției în China și India, ceea ce a dus la un prim val de concedieri, fiind eliminate 300 de locuri de muncă de la fabrica din Mattighofen; întrucât acest lucru s-a datorat în principal costurilor mult mai scăzute ale forței de muncă din aceste țări, alți factori fiind proximitatea față de piețe în creștere, deoarece cererea era în scădere în Europa, precum și restricțiile mai puțin stricte în ceea ce privește condițiile de muncă; întrucât în cursul anului 2024, societatea a intrat într-o criză majoră, vânzările scăzând cu 29,4 %, ceea ce a dus la stocuri excesive (265 000 de motociclete în stoc) și la o pierdere de 1,1 miliarde EUR, iar datoria KTM a ajuns la 1,642 miliarde EUR; întrucât KTM a început aplicarea unor reduceri masive ale costurilor, inclusiv prin disponibilizarea a peste 500 de angajați; întrucât în pofida eforturilor de a transfera producția în India, procedura de insolvență a fost inevitabilă; întrucât a început procedura de restructurare pentru Pierer, cu un plan de restructurare elaborat pentru KTM și entitățile sale afiliate; întrucât la 29 noiembrie 2024, KTM a solicitat intrarea în insolvență; întrucât KTM și-a încetat pentru prima dată producția din decembrie 2024 până în martie 2025; întrucât alți peste 750 de angajați au fost concediați; întrucât la 25 februarie 2025, creditorii au aprobat un plan de restructurare care le oferea o cotă de 30 % din suma datorată; întrucât, cu toate acestea, era necesar ca un investitor să preia KTM și să plătească cota; întrucât la momentul întrunirii creditorilor, procedura de insolvență a grupului KTM era cea mai amplă procedură de acest fel care a avut loc vreodată în Austria Superioară; întrucât un nou investitor, Bajaj Auto International Holdings B.V., a furnizat resursele necesare pentru a asigura continuarea activității KTM la 22 mai 2025; întrucât plata cotei convenite către creditori a contracarat amenințarea falimentului KTM și riscul ca societatea să fie închisă definitiv; întrucât producția a putut fi reluată la 28 iulie 2025, fiind continuate, în același timp, măsurile de austeritate și punându-se accentul pe eficiența din punctul de vedere al costurilor; 
F.	întrucât insolvența KTM a lovit puternic regiunea din jurul sediului din Mattighofen; întrucât, cu peste 4 000 de angajați direct în Austria Superioară, KTM Gruppe nu este doar un angajator important, ci și coloana vertebrală economică a multor furnizori și prestatori de servicii; întrucât insolvența a afectat puternic economia regională și a cauzat perturbări grave; întrucât, în consecință, șomajul în districtul Braunau a crescut cu 39,8 % în octombrie 2024 și cu 37,1 % în noiembrie 2024, comparativ cu aceleași luni ale anului precedent; întrucât în martie 2025, acest lucru a condus la un nivel record al șomajului în districtul Braunau, care a fost cel mai ridicat nivel al șomajului din toate districtele pieței forței de muncă din Austria;
G. 	întrucât se estimează că 420 de lucrători disponibilizați vor participa la măsuri;
H.	întrucât Austria a indicat că pachetul coordonat de servicii personalizate a fost elaborat în consultare cu partenerii sociali, în conformitate cu articolul 7 alineatul (4) din Regulamentul privind FEG; 
I.	întrucât FEG nu trebuie să depășească un cuantum anual maxim de 30 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027,
Prin urmare, Comisia pentru ocuparea forței de muncă și afaceri sociale invită Comisia pentru bugete, care este comisie competentă, să integreze următoarele sugestii în propunerea sa de rezoluție:
1.	reamintește că obiectivul FEG este de a da dovadă de solidaritate cu beneficiarii și de a le oferi acestora sprijin; consideră că contribuțiile financiare din FEG ar trebui să fie canalizate în primul rând spre măsuri de politică active pe piața muncii și spre servicii personalizate menite să-i reintegreze rapid pe beneficiari în locuri de muncă decente și sustenabile, fie în sectorul lor inițial de activitate, fie în alte sectoare; accentuează că este important ca lucrătorii să fie pregătiți și sprijiniți în vederea tranzițiilor verde și digitală ale economiei și societății europene, care sunt urgent necesare; reafirmă, în acest context, rolul important pe care îl joacă Uniunea, inclusiv prin FEG, în ceea ce privește contribuția la finanțarea calificărilor necesare pentru tranziția justă, în concordanță cu Pactul verde european; 
2.	este de acord cu Comisia că sunt îndeplinite condițiile prevăzute la articolul 4 alineatul (2) litera (a) din Regulamentul privind FEG și că Austria are dreptul, în temeiul regulamentului respectiv, la o contribuție financiară în valoare de 1 806 624 EUR, ceea ce reprezintă 60 % din costurile totale de 3 011 040 EUR;
3.	constată că Austria a oferit toate garanțiile necesare că au fost respectate cerințele prevăzute în legislația națională și a UE privind concedierile colective și că vor fi respectate principiile egalității de tratament și nediscriminării în ceea ce privește accesul la măsurile propuse și punerea lor în aplicare;
4.	accentuează că Austria a confirmat că măsurile sprijinite de FEG nu vor beneficia de contribuții financiare din alte instrumente financiare ale Uniunii;
5.	constată că pachetul personalizat coordonat care va fi oferit lucrătorilor disponibilizați constă în următoarele măsuri: (a) administrarea cazurilor, (b) consiliere și orientare profesională, (c) formare și recalificare, (d) căutare proactivă a unui loc de muncă și (e) indemnizații pentru formare profesională – subvenții legate de formarea profesională; salută, în contextul orientării profesionale, atenția acordată perspectivelor de carieră în locuri de muncă verzi și accentul pus pe competențele digitale în planurile de acțiune individuale; 
6.	accentuează, în special, importanța articolului 7 alineatul (2) din Regulamentul privind FEG, care impune ca pachetul coordonat să anticipeze perspectivele de pe piața muncii și competențele necesare, acestea trebuind să fie compatibile cu trecerea la o economie sustenabilă și eficientă din punctul de vedere al utilizării resurselor și să pună un accent deosebit pe răspândirea competențelor necesare în era industrială digitală; 
7.	reamintește că este posibil să se introducă măsuri speciale limitate în timp în cadrul pachetului coordonat, ca, de exemplu, plata de alocații pentru copii, după cum se prevede la articolul 7 alineatul (2) litera (b) din Regulamentul privind FEG, pentru a ajuta persoanele aflate în căutarea unui loc de muncă să participe la activitățile propuse.

